CELEX: C2005/143/25
Language: et
Date: 2005-06-11 00:00:00
Title: Kohtuasi C-125/05: Eelotsusetaotlus, mille esitas Østre Landsret 15. märtsi 2005. aasta otsusega kohtuasjas VW-Audi Forhandlerforeningen, kes tegutseb Vulcan Silkeborg A/S esindajana, versus Skandinavisk Motor CO. A/S

11.6.2005   
            
            
               ET
            
            
               Euroopa Liidu Teataja
            
            
               C 143/17
            
         Eelotsusetaotlus, mille esitas Østre Landsret 15. märtsi 2005. aasta otsusega kohtuasjas VW-Audi Forhandlerforeningen, kes tegutseb Vulcan Silkeborg A/S esindajana, versus Skandinavisk Motor CO. A/S
   (Kohtuasi C-125/05)
   (2005/C 143/25)
   Kohtumenetluse keel: taani
   Euroopa Ühenduste Kohus on saanud Østre Landsret 15. märtsi 2005. aasta otsusega esitatud eelotsusetaotluse kohtuasjas VW-Audi Forhandlerforeningen, kes tegutseb Vulcan Silkeborg A/S esindajana, v. Skandinavisk Motor CO. A/S, mis saabus kohtukantseleisse 17. märtsil 2005.
   Østre Landsret küsib Euroopa Kohtult eelotsust järgmistes küsimustes:
   
               1.
            
            
               Kas komisjoni 28. juuni 1995. aasta määruse nr 1475/95/EMÜ (1) asutamislepingu artikli 85 lõike 3 kohaldamise kohta mootorsõidukite turustus- ja teeninduskokkuleppe teatavate liikide suhtes (edaspidi “määrus nr 1475/95 liigierandite kohta”) artikli 5 lõiget 3 tuleb tõlgendada nii, et tarnija poolt turustuskokkuleppe aastase etteteatamisega ülesütlemine nõuab põhjendust, mis sisaldab enamat kui viidet sellele sättele?
            
         
               2.
            
            
               Kui vastus esimesele küsimusele on jaatav, siis:
               Milliseid nõudeid saab vastavalt ühenduse õigusele sellise põhjenduse sisu suhtes kehtestada ning millal tuleb põhjendus esitada?
            
         
               3.
            
            
               Millised on tagajärjed põhjenduse nõuetele mittevastaval või hilinemisega esitamisel?
            
         
               4.
            
            
               Kas määruse nr 1475/95 liigierandite kohta artikli 5 lõiget 3 tuleb tõlgendada nii, et tarnija poolt kokkuleppe aastase etteteatamisega ülesütlemine peab toimuma tarnija poolt eelnevalt koostatud ümberkorraldamise kava põhjal?
            
         
               5.
            
            
               Kui vastus neljandale küsimusele on jaatav, siis:
               Milliseid nõudeid võib vastavalt ühenduse õigusele tarnija poolt koostatud ümberkorraldamise kava sisule ja vormile esitada ning millal peab ümberkorraldamise kava olema kättesaadav?
            
         
               6.
            
            
               Kui vastus neljandale küsimusele on jaatav, siis:
               Kas tarnija on kohustatud teavitama turustajat, kellele ta on lepingu üles öelnud, ümberkorraldamise kava sisust ning millal ja millises vormis peab see sel juhul toimuma?
            
         
               7.
            
            
               Kui vastus neljandale küsimusele on jaatav, siis:
               Millised on tagajärjed juhul, kui võimalik ümberkorraldamise kava ei vasta nõuetele, mida selle kava vormile ja sisule võib esitada?
            
         
               8.
            
            
               Määruse nr 1475/95 liigierandite kohta artikli 5 lõike 3 taanikeelses versioonis on tarnija poolt turustajale kokkuleppe aastase etteteatamisega ülesütlemisel eelduseks, et “esineb vajadus korraldada ettevõttevõrgustik tervikuna või olulises osas põhjalikult ümber”. Sõna “vajadus” esineb määruse nr 1475/95 kõikides tõlgetes, aga sõna “põhjalikult” esineb ainult taanikeelses versioonis.
               Neil asjaoludel on esitatud küsimus:
               Milliseid nõudeid võib ümberkorraldamise olemuse suhtes kehtestada, et tarnija saaks kokkuleppe aastase etteteatamisega vastavalt määruse nr 1475/95 liigierandite kohta artikli 5 lõikele 3 turustajale üles öelda?
            
         
               9.
            
            
               Kui uurida küsimust, kas tingimused — vastavalt määruse nr 1475/95 liigierandite kohta artikli 5 lõikele 3 kokkuleppe tarnija poolt aastase etteteatamisega ülesütlemiseks — on täidetud, siis kas omab tähtsust, millised oleksid võimalikud majanduslikud tagajärjed tarnijale, kui ta oleks kokkuleppe üles öelnud kaheaastase etteteatamisega?
            
         
               10.
            
            
               Kellel lasub kohustus tõendada, et vastavalt määruse nr 1475/95 liigierandite kohta artikli 5 lõikele 3 on täidetud tarnija poolt kokkuleppe aastase etteteatamisega ülesütlemise tingimused, ning kuidas täidetakse sellist tõendamiskohustust?
            
         
               11.
            
            
               Kas määruse nr 1475/95 liigierandite kohta artikli 5 lõiget 3 tuleb tõlgendada nii, et tingimused — vastavalt nimetatud sättele tarnija poolt kokkuleppe aastase etteteatamisega ülesütlemiseks — võivad olla juba täidetud seetõttu. Et määruse nr 1400/2002 liigierandite kohta kehtestamine võis iseenesest tarnija ettevõttevõrgustiku põhjaliku ümberkorraldamise vajalikuks muuta?
            
         
      (1)  EÜT L 145, 29.6.1995, lk 25.